CELEX: 32020D0490
Language: bg
Date: 2020-04-02 00:00:00
Title: Решение (ОВППС) 2020/490 на Съвета от 2 април 2020 година за изменение на Решение 2014/932/ОВППС относно ограничителни мерки с оглед на положението в Йемен

3.4.2020   
               
               
                  BG
               
               
                  Официален вестник на Европейския съюз
               
               
                  L 105/7
               
            
         РЕШЕНИЕ (ОВППС) 2020/490 НА СЪВЕТА
         от 2 април 2020 година
         за изменение на Решение 2014/932/ОВППС относно ограничителни мерки с оглед на положението в Йемен
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 18 декември 2014 г. Съветът прие Решение 2014/932/ОВППС (1) относно ограничителни мерки с оглед на положението в Йемен.
                  
               
                     (2)
                  
                  
                     На 25 февруари 2020 г. Съветът за сигурност на ООН прие Резолюция 2511 (2020), в която се изразява загриженост по отношение на текущите предизвикателства в областта на политиката, сигурността, икономиката и хуманитарната помощ в Йемен, и отново призовава всички страни в Йемен да преодолеят различията си чрез диалог и консултации.
                  
               
                     (3)
                  
                  
                     В Резолюция 2511 (2020) на Съвета за сигурност на ООН (СС на ООН) се подчертава, че е важно да се улесни предоставянето на хуманитарна помощ, и се предвижда комитетът, създаден съгласно точка 19 от Резолюция 2140 (2014) на СС на ООН, да може, след преценка на всеки отделен случай, да освобождава всяка дейност от санкционните мерки, наложени от Съвета за сигурност в резолюции 2140 (2014) на СС на ООН и 2216 (2015) на СС на ООН, ако комитетът прецени, че такова освобождаване е необходимо, за да се улесни работата на ООН и на други хуманитарни организации в Йемен или за всяка друга цел, съответстваща на целите на тези резолюции.
                  
               
                     (4)
                  
                  
                     В Резолюция 2511 (2020) на Съвета за сигурност на ООН също така се потвърждава, че сексуалното насилие при въоръжени конфликти или вербуването или използването на деца във въоръжен конфликт в нарушение на международното право може да представлява действие, посочено в точка 18, буква в) от Резолюция 2140 (2014) на СС на ООН, и следователно е подлежащ на санкции акт за осъществяване или предоставяне на подкрепа за действия, застрашаващи мира, сигурността или стабилността на Йемен, както е описано в точка 17 от същата резолюция.
                  
               
                     (5)
                  
                  
                     Необходими са допълнителни действия на Съюза с оглед на изпълнението на някои от мерките в настоящото решение.
                  
               
                     (6)
                  
                  
                     Поради това Решение 2014/932/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2014/932/ОВППС се изменя, както следва:
            
                        1)
                     
                     
                        В член 2а, параграф 1, буква в) се заменя със следното:
                        
                                    „в)
                                 
                                 
                                    планиране, ръководене или извършване в Йемен на действия, които са в нарушение на приложимото международно право в областта на правата на човека или на приложимото международно хуманитарно право, или представляват нарушения на правата на човека, включително сексуално насилие при въоръжени конфликти, или вербуване или използване на деца във въоръжени конфликти в нарушение на международното право; или“;
                                 
                              
                  
                        2)
                     
                     
                        В член 2б, параграф 1, буква в) се заменя със следното:
                        
                                    „в)
                                 
                                 
                                    планиране, ръководене или извършване в Йемен на действия, които са в нарушение на приложимото международно право в областта на правата на човека или на приложимото международно хуманитарно право, или представляват нарушения на правата на човека, включително сексуално насилие при въоръжени конфликти, или вербуване или използване на деца във въоръжени конфликти в нарушение на международното право; или“;
                                 
                              
                  
                        3)
                     
                     
                        Вмъква се следният член:
                        
                           „Член 6а
                           Чрез дерогация от мерките, наложени с резолюции 2140 (2014) на Съвета за сигурност на ООН и 2216 (2015) на СС на ООН, при условие че Комитетът по санкциите е определил след преценка на всеки отделен случай, че е необходимо освобождаване, за да се улесни работата на ООН на други хуманитарни организации в Йемен или за всяка друга цел, съответстваща на целите на тези резолюции, компетентният орган на държава членка предоставя необходимото разрешение.“
                        
                     
                  
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 2 април 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  Решение 2014/932/ОВППС на Съвета от 18 декември 2014 г. относно ограничителни мерки с оглед на положението в Йемен (ОВ L 365, 19.12.2014 г., стр. 147).